**Forord**

Dette speciale udspringer af et praksissamarbejde, hvor vi i efteråret 2014 var tilknyttet et kursus i innovation på en social- og sundhedsskole. Dette praksissamarbejde var medvirkende til, at vi blev bevidste om, hvilke pædagogiske og didaktiske udfordringer innovationsdiskursen har for de danske uddannelsesinstitutioner. Innovationsdiskursen har de seneste år gjort sin indflydelse gældende i hele uddannelsessystemet, hvor det er blevet et centralt og opprioriteret element. Innovationsundervisningen er blevet opprioriteret af såvel Undervisningsministeriet og offentlige og private organisationer ud fra et forventning om, at innovative elever er grundlaget for en styrket konkurrenceevne og effektiviseret offentlig sektor, som kan bidrage til at styrke Danmark som et af de førende videns- og innovationssamfund samt forbedre og effektivisere kvaliteten i de offentlige services. Gøres innovationskompetencer og det at kunne tænke innovativt til et dannelsesideal inden for uddannelsessystemet må man imidlertid tage stilling til, hvordan det harmonerer med den danske kantianske og grundtvigianske uddannelsestradition og herunder de specifikt faglige forhold på social- og sundhedsskolerne. Derfor er det vores hensigt med dette speciale at komme med et kritisk blik på innovationsdiskursen og den innovationsfremmende didaktik med udgangspunkt i, hvordan den praktiseres på Social – og Sundhedsskolerne i Danmark.

For at have gjort dette muligt vil vi gerne takke vores informanter fra Social- og Sundhedsskolerne, som har været villige til at bruge tid på at lade sig interviewe. Yderligere vil vi gerne takke de undervisere, som lod os observere deres undervisning samt de elever, som deltog i undervisningen, og som tog imod os uden forbehold. Desuden vil vi gerne rette en stor tak til vores vejleder Birthe Lund for yderst motiverende og konstruktiv vejledning gennem hele specialeskrivningsprocessen. Sidst men ikke mindst vil vi gerne takke venner og familie for opbakning og støtte under udarbejdelsen af specialet.